冬夜讀書無油歌
作者：朱復之
朝代：宋

paragraphs: 君不見萊公酣歌徹清曉，銀蠟成堆燒不了。
又不見齊奴帳下環佳人，平生爨蠟不爨薪。
南園花蜂巧心計，祇爲渠儂照珠翠。
生憎詩客太酸寒，略不分光到文字。
欲學鑿壁衡，鄰火夜不明。
欲學囊螢車，十月霜無螢。
人生窮達真有分，大鈞高高不須問。
起來摩挲蓮葉真人圖，還有青藜老杖照我無。